钦定古今图书集成/方舆汇编/职方典/第1182卷 > 《到黄州谢表》苏轼
## 钦定古今图书集成/方舆汇编/职方典/第1182卷 > 《到黄州谢表》苏轼

臣轼言：“去岁十二月二十九日，准敕，责授臣检校尚
书水部员外郎，充黄州团练副使，本州安置，不得佥
书公事，臣已于今月一日到本所讫者。”狂愚冒犯，固
有常刑。仁圣矜怜，特从轻典，赦其必死，许以自新。祗
服训辞，惟知感涕。《中谢》。伏念臣早缘科第，误忝缙绅，
亲逢睿哲之兴，遂有功名之意。亦尝召对便殿，考其
“所学之言；试守三州，观其所行之实。而臣用意过当，
日趋于迷，赋命衰穷，天夺其魄。叛违义理，辜负恩私。
茫如醉梦之中，不知言语之出。虽至仁屡赦，而众议
不容。案罪责情，固宜伏斧锧于两观；推恩屈法，犹当
御魑魅于三危。岂敢尚玷散员，更叨善地，投畀麏鼯
之野，保全樗栎之生。臣虽至愚，岂不知幸？此盖伏遇
皇帝陛下德刑并用，善恶兼容，欲使法行而知恩，是
用小惩而大戒。天地能覆载之，而不能容之于度外；
父母能生育之，而不能出之于死中。伏惟此恩，何以
为报！惟当蔬食没齿，杜门思愆，深悟积年之非，永为
《多士》之戒。”贪恋圣世，不敢杀身；庶几馀生，未为弃物。
若获尽力鞭棰之下，必将捐躯；矢石之间，指天誓心，
有死无易！